ΓΡΑΠΤΗ ΕΡΩΤΗΣΗ E-1715/97 υποβολή: Hiltrud Breyer (V) προς την Επιτροπή (23 Μαΐου 1997)

Θέμα: Νόμος περί παραγωγής και παροχέτευσης ηλεκτρικής ενέργειας

Στην επιστολή του Επιτρόπου Van Miert προς τον γερμανό ομοσπονδιακό υπουργό οικονομίας Rexrodt, με ημερομηνία 26.10.1996 αναφέρονται οι αρνητικές επιπτώσεις του νόμου για την παραγωγή και παροχέτευση ηλεκτρικής ενέργειας στο ενδοκοινοτικό εμπόριο με ηλεκτρικό ρεύμα. Το εμπόριο ηλεκτρικής ενέργειας όμως στην εσωτερική αγορά της ΕΕ δεν πραγματοποιείται παρά μόνο από αλληλένδετες επιχειρήσεις όπως η Preussen Elektra και όχι από επιχειρήσεις διανομής όπως οι Schleswag, EWE, UNH κ.λ.π. Μόνο οι τελευταίες υποχρεώνονται, με βάση τον ανωτέρω νόμο να αποδέχονται την ενέργεια που προέρχεται από αιολικά πάρκα. Ως αυτόνομος παραγωγέας και χρήστης του δικτύου διανομής η εταιρεία Preussen Elektra δεν έπρεπε μέχρι σήμερα να χρησιμοποιεί καμία κιλοβατώρα που να προέρχεται από αιολική ενέργεια σύμφωνα με τον ανωτέρω νόμο. Χάριν στην τροφοδοσία με ολική ενέργεια στο δίκτυο διανομής, η επιχείρηση Preussen Elektra δεν μπόρεσε να πωλήσει παρά μία μειωμένη ποσότητα ηλεκτρικής ενέργειας σε σχέση με τις επιχειρήσεις διανομής ηλεκτρικού ρεύματος.

1. Πώς εκτιμά ο αρμόδιος για θέματα ενέργειας Επίτροπος, υπό το φως των ανωτέρω δεδομένων, τις επιπτώσεις του νόμου περί προαγωγής και παροχέτευσης ηλεκτρικής ενέργειας στο ενδοκοινοτικό εμπόριο με ηλεκτρικό ρεύμα;

2. Πώς αξιολογούνται οι εν λόγω επιπτώσεις, υπό το φως της έναρξης της ισχύος της οδηγίας της εσωτερικής αγοράς σχετικά με την ηλεκτρική ενέργεια, και ειδικότερα το άρθρο 14 παρ. 3 σύμφωνα με το οποίο οι επιχειρήσεις παροχής ενέργειας είναι υποχρεωμένες να διαχωρίσουν την παραγωγή, μεταφορά και διανομή της ηλεκτρικής ενέργειας;

3. Πώς αξιολογεί η Επιτροπή το γεγονός ότι η εταιρεία Preussen Elektra κινείται υπέρ των θυγατρικών της εταιρειών καθώς και τών εταιρειών στις οποίες έχει συμμετοχή όπως οι εταιρείες Schleswag και Sydkraft, λαμβάνοντας υπόψη την απαγόρευση διακρίσεως που διατυπώνεται στο άρθρο 7 παρ. 5 της οδηγίας για την εσωτερική αγορά της ηλεκτρικής ενέργειας και το οποίο αναφέρει: « η επιχείρηση που εκμεταλλεύεται δίκτυο απέχει από κάθε διάκριση εις βάρος των χρηστών ή κατηγοριών χρηστών του δικτύου, και κυρίως από ενέργειες υπέρ των θυγατρικών της εταιρειών ή άλλων εταιρειών στις οποίες έχει συμμετοχή»;

4. Συμμερίζεται η Επιτροπή την άποψη, ότι το άρθρο 8 παρ. 3 και 11 παρ. 3 της οδηγίας της εσωτερικής αγοράς για θέματα ηλεκτρικής ενέργειας προβλέπει ρητά τη δυνατότητα κανόνων προτεραιότητας για τις ανανεώσιμες μορφές ενέργειας, δηλ. μεταξύ άλλων κατώτατες ενισχύσεις για ηλεκτρικό ρεύμα που προέρχεται από ανανεώσιμες μορφές ενέργειας όπως π.χ. οι εγγυήσεις που προβλέπονται από το νόμο για παραγωγή και παροχέτευση ηλεκτρικής ενέργειας στη Γερμανία;

Απάντηση του κ. Παπουτσή εξ ονόματος της Επιτροπής (26 Ιουνίου 1997)

Ο γερμανικός νόμος «Stromeinspeisegesetz» επιβάλλει στις επιχειρήσεις διανομής ηλεκτρικής ενέργειας, την υποχρέωση αγοράς, σε εγγυημένη ελάχιστη τιμή, της ηλεκτρικής ενέργειας που παράγεται μέσω των ανανεώσιμων ενεργειακών πόρων. Ο νόμος αυτός κοινοποιήθηκε στην Επιτροπή, η οποία και τον ενέκρινε κατά το 1990 κατ' εφαρμογήν του άρθρου 92 της συνθήκης ΕΚ. Εν τούτοις, η Επιτροπή διαπιστώνει ότι η στήριξη των ανανεώσιμων μορφών ενέργειας αναπτύσσεται υπό συνθήκες αγοράς και τιμών που έκτοτε έχουν μεταβληθεί.

1. Με το ψήφισμα της 27 Μαΐου 1997 για την στρατηγική σχετικά με τους πόρους των ανανεώσιμων μορφών ενέργειας, που ενέκρινε μετά από το πράσινο βιβλίο της Επιτροπής ((Έγγρ., (96) 576 )), το Συμβούλιο σημειώνει ότι στο πλαίσιο της ελευθέρωσης των αγορών της ενέργειας, κρίνεται απαραίτητη η θέσπιση ενεργού κυβερνητικής πολιτικής σε επίπεδο κρατών μελών και, λαμβάνοντας υπόψιν την αρχή της επικουρικότητας, σε κοινοτικό επίπεδο προκειμένου να βελτιωθεί η ανταγωνιστικότητα των ανενεώσιμων μορφών ενέργειας. Η Επιτροπή προτίθεται να εκπονήσει μελλοντικά λευκό βιβλίο και πρόγραμμα δράσης για τις ανανεώσιμες μορφές ενέργειας. Θα εξετάζει, στο πλαίσιο αυτό εάν θα ήταν σκόπιμο να ακολουθήσει προσέγγιση ανάλογη προς αυτήν του γερμανικού νόμου «Stromeinspeisegesetz».

2. και 3. Η οδηγία 96/92/ΕΚ για την εσωτερική αγορά της ηλεκτρικής ενέργειας ((ΕΕ Λ 27 της 31.1.1997. )) ετέθη σε ισχύ στις 19 Φεβρουαρίου 1997. Προβλέπεται διετής προθεσμία για τη μεταφορά της σε εθνικό δίκαιο εκ μέρους των κρατών μελών. Κατά συνέπεια η Επιτροπή δεν είναι επί του παρόντος σε θέση να αξιολογήσει τη συμπεριφορά της Preussen Electra σε σχέση με τα άρθρα 7, παράγραφος 5 και 14, παράγραφος 3 της οδηγίας.

4. Τα άρθρα 8, παράγραφος 3 και 11, παράγραφος 3 της οδηγίας επιτρέπουν όντως να δοθεί προτεραιότητα στις ανανεώσιμες μορφές ενέργειας σε ό,τι αφορά τις εγκαταστάσεις παραγωγής αλλά η οδηγία δεν αναφέρεται στη χρηματοδότησή τους που θα πρέπει να εκτιμηθεί σε εθνικό επίπεδο στο πλαίσιο της προαναφερθείσας μεταφοράς στα σημεία 2 και 3, υπό την επιφύλαξη των κείμενων διατάξεων της συνθήκης και για τις κρατικές ενισχύσεις.